חיים יקר !

אתה והדסה הייתם לי להורים בזמן שמשפחתי התפזרה בארץ, עם עלייתנו מעיראק בשנות ה-50, ואני כעולה חדשה , בת 11.5, ללא משפחה ושפה, הגעתי לכפר מנחם. ילדה מבוהלת וחסרת ביטחון, הזקוקה לחום ולחיבוק עוטף ומגן.

אתם אירחתם אותי בביתכם למן היום הראשון, כאילו הייתי אחת מילדיכם. הייתם לי למשענת לאורך שנים ותמכתם בי לא מעט בזמנים קשים ולאורך שנות התבגרותי.

חיים, גם כשנישאתי ועברתי למשמר-העמק, נשמר הקשר בינינו. אתה והדסה, שעברכם היה קשור ושזור במשמר-העמק, הרגשתם קרבה כפולה. אהבתם לשמוע מאיתנו סיפורים ועדכונים על חבריכם שבקיבוץ והחלפתם דרכנו דרישות שלום הדדיות ואוהבות.

השנים חלפו. גידלתי ילדים ומשפחה גדולה משלי ולצערי עם המרחק והשנים לא התראינו לעתים קרובות מספיק, אך אתה והדסה תמיד התעניינתם, שאלתם וביקשתם דיווחים. גם ילדינו ראו בכם סבים מאמצים. רחוקים, אך יקרים מאוד ללב. הם אהבו לבקרכם בכפר מנחם בבית הקטן, התגאו בך והיו מודעים למקום המיוחד שלכם בחיי.

חיים, הספקת לעשות רבות בחייך ועלילותיך לאין ספור. החל מימיך כנער באוסטריה, המשך בשירות המיוחד שלך בשורות הפלמ"ח במשמר-העמק ולאחר המלחמה - גם באירופה. שירתת את מדינת ישראל בדרכים שהשתיקה הייתה יפה להם במשך שנים ארוכות ואת כל זאת עשית בדרכך האופיינית – בשקט ובצנעה.

הארכת חיים וזכית בבריאות טובה. זכית לראות נכדים ונינים, משפחה רחבה לתפארת. עבדת כמעט עד יומך האחרון ומבחינתי ומבחינת משפחתי אתה אחד מאותם ענקים שהמדינה חייבת להם כל-כך הרבה.

בתיה, שרית ואבי, אחים יקרים שלי. אני משתתפת בצערכם ובצער המשפחה, שבחלקה נמנע ממנה להגיע.

נאהב ונזכור אותך לנצח - איש יקר לכולנו ודמות האב שהיית עבורי.

כואבים, נאוה ואסא.